CELEX: E2019J0005
Language: mt
Date: 2020-02-04 00:00:00
Title: Sentenza tal-Qorti tal-4 ta’ Frar 2020 fil-Kawża E-5/19 Proċedimenti kriminali kontra F u G (Id-Direttiva 2003/6/KE – Manipulazzjoni tas-suq – Armonizzazzjoni – Tranżazzjonijiet reali – Sinjali foloz u li jqarrqu – Assigurazzjoni tal-prezz fuq livell anormali jew artifiċjali – Raġunijiet leġittimi – Tixrid ta’ informazzjoni) 2020/C 132/07

23.4.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 132/9
            
         
      SENTENZA TAL-QORTI
      tal-4 ta’ Frar 2020
      fil-Kawża E-5/19
      Proċedimenti kriminali kontra F u G
      
         
            (Id-Direttiva 2003/6/KE – Manipulazzjoni tas-suq – Armonizzazzjoni – Tranżazzjonijiet reali – Sinjali foloz u li jqarrqu – Assigurazzjoni tal-prezz fuq livell anormali jew artifiċjali – Raġunijiet leġittimi – Tixrid ta’ informazzjoni)
         
      
      (2020/C 132/07)
      Fil-Kawża E-5/19, Proċedimenti kriminali kontra F u G – TALBA lill-Qorti skont l-Artikolu 34 tal-Ftehim bejn l-Istati EFTA dwar l-istabbiliment ta’ Awtorità ta’ Sorveljanza u Qorti tal-Ġustizzja mill-Qorti tal-Appell Borgarting (Borgarting lagmannsrett) li tikkonċerna l-interpretazzjoni tad-Direttiva 2003/6/KE tal-Parlament Ewropew u tal-Kunsill tat-28 ta’ Jannar 2003 dwar insider dealing u manipulazzjoni tas-suq (abbuż tas-suq), Páll Hreinsson, il-President (Imħallef Relatur), Per Christiansen u Bernd Hammermann, Imħallfin, qatgħu sentenza fl-4 ta’ Frar 2020, li l-parti operattiva tagħha hija kif ġej:
      
                  1.
               
               
                  Tranżazzjonijiet eżegwiti, li jittrasferixxu l-ispiża u r-riskju b’effett sħiħ bejn il-partijiet indipendenti, u rrappurtati b’mod korrett lis-suq, jistgħu jkunu kapaċi jagħtu sinjali foloz jew li jqarrqu dwar il-provvista ta’, id-domanda għal jew il-prezz ta’ strumenti finanzjarji, fis-sens tal-ewwel inċiż tal-Artikolu 1(2)(a) tad-Direttiva 2003/6/KE. Valutazzjoni ta’ jekk twettqitx manipulazzjoni tas-suq skont l-ewwel inċiż tal-Artikolu 1(2)(a) tad-Direttiva 2003/6/KE trid tkun ibbażata fuq fatturi oġġettivi u kunsiderazzjonijiet tar-riżultati tat-tranżazzjonijiet u l-effett tagħhom. Madankollu, fl-eżaminazzjoni ta’ jekk tranżazzjoni tagħtix sinjali foloz jew li jqarrqu, l-interess reali fix-xiri u l-bejgħ tat-titolu inkwistjoni jista’ jappoġġa konstatazzjoni ta’ dawn il-fatturi oġġettivi.
               
            
                  2.
               
               
                  Mhuwiex kompatibbli mat-tieni inċiż tal-Artikolu 1(2)(a) tad-Direttiva 2003/6/KE għad-determinazzjoni ta’ jekk prezz huwiex fuq livell “anormali” jew “artifiċjali” li għandu jsir abbażi tal-prerekwiżiti individwali għall-investitur li jeżegwixxi tranżazzjoni.
                  Id-determinazzjoni ta’ prezz “anormali” jew “artifiċjali” fis-sens tat-tieni inċiż tal-Artikolu 1(2)(a) tad-Direttiva 2003/6/KE tista’ tiġi stabbilita abbażi ta’ tranżazzjoni individwali. Jiddependi mill-qorti tar-rinviju li tivvaluta u tiddetermina liema sinjali u fatturi huma rilevanti għall-valutazzjoni tagħha. Dawn il-fatturi jistgħu jinkludu tqabbil ma’ prezzijiet irrappurtati preċedentement u tibdil fil-kundizzjonijiet tal-kummerċ u tas-suq, kemm f’termini tas-suq rilevanti, tal-istrument finanzjarju kif ukoll tal-emittent tiegħu.
                  Prezz jista’ jiġi assigurat fis-sens tat-tieni inċiż tal-Artikolu 1(2)(a) tad-Direttiva 2003/6/KE fi tranżazzjoni li tinvolvi titolu li ma jiġix innegozjat f’mekkaniżmu ta’ rkant, iżda li jkun sar permezz ta’ negozjati diretti bejn tnejn minn diversi ditti tas-senserija. Huwa f’idejn il-qorti tar-rinviju li tiddetermina jekk il-prezz ġiex assigurat, filwaqt li tqis fatturi bħalma huma n-natura u t-tip ta’ suq inkwistjoni, inkluż it-tip u l-ipprezzar tal-istrument finanzjarju nnegozjat fis-suq, kemm jekk is-suq kif ukoll l-istrument finanzjarju rilevanti huma karatterizzati minn livell baxx ta’ likwidità fil-kummerċ, u l-informazzjoni disponibbli għall-parteċipanti tas-suq, inkluż il-mezzi li bihom l-informazzjoni dwar il-kummerċ issir disponibbli.
               
            
                  3.
               
               
                  Raġunijiet relatati mal-iskopertura tas-sitwazzjoni tas-suq fir-rigward tal-provvista ta’, id-domanda għal u l-prezz ta’ strument finanzjarju, jew it-teħid ta’ vantaġġ mill-inċertezza tal-investituri f’dan ir-rigward, jikkostitwixxu raġunijiet leġittimi fis-sens tat-tieni subparagrafu tal-Artikolu 1(2)(a) tad-Direttiva 2003/6/KE. Dan dment li ma jmorrux kontra l-objettivi tad-Direttiva. Il-qorti nazzjonali tivvaluta dan fid-dawl tal-imġiba tal-investitur b’mod ġenerali. Il-qorti nazzjonali tivvaluta wkoll jekk teżistix prattika tas-suq aċċettata, applikabbli għas-suq u għall-istrument finanzjarju inkwistjoni. Kemm il-kundizzjoni ta’ raġuni leġittima kif ukoll il-konformità tat-tranżazzjoni ma’ prattika tas-suq aċċettata jridu jiġu ssodisfati biex investitur jibbenefika mid-difiża fit-tieni subparagrafu tal-Artikolu 1(2)(a).
               
            
                  4.
               
               
                  Mhuwiex kompatibbli mal-Artikolu 1(2)(ċ) tad-Direttiva 2003/6/KE li jitqies li tixxerred informazzjoni meta, f’sitwazzjoni bħal dik inkwistjoni fil-kawżi prinċipali, investitur ikun ta informazzjoni rigward tranżazzjoni potenzjali lil sensar sabiex din tkun tista’ tingħadda lil investitur wieħed jew aktar fis-suq, jew is-sensar attwalment jgħaddi din l-informazzjoni.